google/wiki40b huggingface dataset:
רדיפת עדי יהוה בגרמניה הנאצית

עדי יהוה נרדפו בגרמניה הנאצית לאורך כל שנות קיום המדינה (1933-1945), לאחר שסירבו להתגייס לורמאכט, להצטרף לארגונים נאציים או להביע נאמנות למשטר. כ-10,000 מבני הקהילה (כמחצית מכלל חברי התנועה בגרמניה מאותן השנים) נכלאו, כ-2,000 נשלחו למחנות ריכוז, וכ-1,200 מתו על ידי המשטר (כולל 250 מאמינים שהוצאו להורג במכוון). זוהי הייתה הקהילה הנוצרית הראשונה שנרדפה על ידי השלטון הנאצי.
בניגוד ליהודים ולבני רומה שנרדפו בשל מוצאם האתני, יכלו עדי יהוה להימלט מהרדיפה על ידי חתימה על מסמך המבהיר מצידם את הוויתור על אמונתם הדתית, הכרזת נאמנות למדינה ותמיכה בצבא הגרמני.
החל משנת 1933, עדי יהוה החלו לסבול מאפליה חברתית- הם גורשו מעבודותיהם וממערכת החינוך. ההיסטוריונים חלוקים בשאלה האם השלטון הנאצי רצה בהשמדתם באופן טוטלי.

עד לעליית הנאצים לשלטון

עדי יהוה הם תנועה דתית מסיונרית שהחלה בסוף המאה ה-19. הסניף הגרמני הראשון של התנועה נפתח בשנת 1902 בוופרטל. עד שנת 1933 היו חברים בתנועה כ-20,000 איש. בתקופת מלחמת העולם הראשונה החלה התנגדות ציבורית לארגון, ואנשיו אף נחשבו לבולשביקים, קומוניסטים או יהודים סמויים. בשנות ה-20 המדינה החלה לעצור אלפים מחברי התנועה, ואף הוגשו כ-5,000 כתבי אישום (שרובם התבררו בדיעבד כמזויפים). בשנים 1930–1932 החלו קריאות בציבור להתערבות לאומית כנגד מאמיני התנועה. אט אט החל הנשיא פאול פון הינדנבורג להוציא את התנועה אל מחוץ לחוק.

לאחר עליית הנאצים לשלטון

אדולף היטלר מונה לקנצלר גרמניה ב-30 בינואר 1933. מאותו רגע החלה הרדיפה אחרי עדי יהוה להתגבר. עדי יהוה עצמם הביעו סירוב להביע כל נאמנות שהיא למדינה הנאצית- החל מסירוב לבצע מועל יד ועד לסירוב להשתתף בצעדות נאציות ולהצטרף לארגונים נאציים. בתמורה, המאמינים החלו להירדף ולהיות מוצגים כבוגדים. פעילותם של תאי סטודנטים מטעם הארגון הוצאו אל מחוץ לחוק, ומאמינים עצמם החלו מחאה נגדית. ב-24 ביוני של אותה השנה, פרוסיה הוציאה אל מחוץ לחוק את התנועה, ואף קשרה אותה לחתרנות מרקסיסטית. באותה השנה החלו לפטר מאמינים מעבודתם בשירות הציבורי.
בשנת 1935 החל מודל גיוס חובה לצבא הגרמני, ועדי יהוה סירבו להתגייס, ובשל כך נעצרו. ילדים של פעילי הארגון הושפלו בבתי הספר על ידי המורים, הוכו ואף סולקו ממנו. באותה השנה הפיץ הגסטפו את טופס המאפשר לעדי יהודה לוותר על אמונתם הדתית, להתנתק מהארגון ולהכריז על נאמנות למדינה ובכך להינצל מרדיפות. באותה השנה החלו להישלח עדי יהוה למחנות ריכוז. עונשים ברוטליים אחרים כללו עיקור, עינויים וטיפול פסיכיאטרי כפוי.
בשנת 1936 פוטרו כלל המאמינים מעבודותיהם במגזר הציבורי, והמדינה החלה להחרים כלי רכב של חברי הארגון. לאחר מכן אף נשללו רישיונות נהיגה, פנסיות וחברי הארגון אף פונו מבתיהם. ילדיהם נדרשו להביע נאמנות למשטר או שהוכו על ידי המורים וחבריהם לכיתה. במרץ 1936 חלק מהילדים של חברי הארגון אף הוצאו מהבית על ידי המדינה לשם "הכשרה מתקנת". 
במאי 1938 היוו עדי יהוה 12% מכלל השבויים במחנה הריכוז בוכנוולד. עד מאי 1939 הם ייצגו 40% מכלל האסירים במחנה ליכטנבורג. בזמן שהותם במחנות, אנשי הארגון סומנו במשולשים סגולים. מרבית מהאסירים סירבו להביע כל משמעת או נאמנות, דבר שהביא עליהם עינויים רבים.
בשנת 1939 פרצה מלחמת העולם השנייה, דבר שהגדיל את הצורך בחיילים בצבא גרמניה. עדי יהוה המשיכו לסרב לגיוס, ואף חלקם הוצאו להורג בשל כך בתחילת המלחמה. בשנת 1942 החלו תנאי האסירים להשתפר והם אט אט קיבלו יותר ויותר חופש.
יציבות נומרית

באנליזה נומרית, יציבות נומרית מציינת את מידת דיוקו של האלגוריתם הנומרי ובהתאם את שגיאת הקירוב המוערכת שלו.
אי יציבות נומרית נוצרת ממגבלת ייצוג מספרים במחשב (או בכל אמצעי אחר), המוגבל על ידי גודל הזיכרון המוקצה למטרה זו, וגורם לכך שהמספר מקוצץ או מעוגל מעבר למספר ספרות זה. 
לדוגמה פאי () שווה ל-3.141592653589793 ביצוג 64 ביט, ביצוג של 32 ביט 3.1415927, וביצוג של 16 ביט ל-3.14.
מגבלת הייצוג עלולה לגורם לשגיאות בחישוב אם האלגוריתם רגיש לתנודות קטנות במספרים שלאחר הנקודה העשרונית, תנודות שעלולות לשנה את תוצאת החישוב בצורה ניכרת. לעיתים, מגבלת ייצוג העשרוני יכולה לגרום לשגיאה לגדול במהלך חישוב אלגוריתם התלוי בתוצאת חישובים קודמים שלו (לולאה או רקורסיה) ועלול להשפיע במידה משמעותית על תוצאת הסופית. מצב זה נקרא אי-יציבות נומרית.
לנצ'יה ארדאה

חברת לנצ'יה

לנצ'יה (איטלקית: Lancia, מבוטא לנצ'ה) היא חברה איטלקית לייצור מכוניות המהווה מאז שנת 1969 חטיבה בתאגיד פיאט. היא הוקמה בשנת 1906 על ידי וינצ'נזו לנצ'יה. מכוניות החברה הצטיינו בחדשנות הנדסית, פאר וביצועים וזכו להצלחות באירועי ספורט מוטורי. החל משנות ה-90 של המאה ה-20 מוצבו דגמי לנצ'יה כדגמי יוקרה בקבוצת פיאט.
אינטראקציית חלבון-חלבון

אינטראקציית חלבון-חלבון היא שם כולל למגוון של תגובות כימיות בין שני חלבונים בתאים חיים. זהו נושא מרכזי בביוכימיה, בחקר מעבר אותות ובחקר רשתות בקרה.
תגובות בין חלבונים חשובות לפעולות ביולוגיות רבות. דוגמה חשובה לכך היא תהליך מעבר אותות, שבו אותות המגיעים מהסביבה החיצונית של התא מועברים לפנים התא על ידי אינטראקציות חלבון-חלבון בין מולקולות האיתות ומולקולות חלבון על קרום התא. תהליך זה תופס תפקיד מרכזי בתהליכים ביולוגיים רבים ומחלות רבות. חלבונים יכולים להשתתף בתהליך אינטראקציה ארוך כחלק מקומפלקס חלבונים, חלבון אחד יכול לשאת חלבון אחר (לדוגמה: מהציטופלסמה אל גרעין התא או להפך במקרה של אימפורטיני נקב הגרעין (importin nuclear pore)), או שחלבונים יכולים להשתתף בתהליך אינטראקציה קצר עם חלבון אחר די כדי לשנותו (לדוגמה: חלבון קינאז אשר יוסיף זרחן לחלבון המטרה). שינוי זה של חלבונים יכול בעצמו לשנות אינטראקציות חלבון-חלבון. למשל חלבונים מסוימים עם רצף SH2 נקשרים לחלבונים אחרים רק כאשר הם מזורחנים בחומצת אמינו טירוזין.
ג'וואן ג'ונסון

ראשית הקריירה

ג'ונסון החל את דרכו בעונת 2007-2008 באוניברסיטת פרדו, שם שיחק תחת הדרכתו של המאמן מאט צייר. בעונתו הראשונה (בגיל 17) העמיד ממוצעים של 5.4 נקודות ו3.1 ריבאונדים למשחק וסייע לקבוצתו להעפיל לטורניר NCAA, כאשר את המשחק בסיבוב הראשון נגד ביילור סיים עם 10 נקודות, 8 ריבאונדים ו2 חסימות ב20 דקות. במהלך העונות שלאחר מכן, המשיך ג'ונסון את יכולתו הטובה בקבוצה, שיפר את ממוצעיו באופן ניכר והוביל את מכללתו להישגים מרשימים, כשעל הדרך אסף לא מעט תוארי הצטיינות אישיים ונכנס לספר השיאים של המכללה.

בוסטון סלטיקס

לאחר מספר שנים בהם שקל לעשות זאת, העמיד ג'ונסון את עצמו לבחירה בדראפט 2011 ונבחר במקום ה23 בסיבוב הראשון על ידי ברוקלין נטס, אלא שבמסגרת טרייד - הועבר לידי בוסטון סלטיקס יחד עם מארס ברוקס. במהלך עונת 2011-2012 קיבל ג'ונסון זמן משחק מוגבל, ואף שהצטיין במספר משחקים מיעט לקבל דקות, בעקבות חוסר העקביות אותו גילה.

ליגת הפיתוח של הNBA, הליגה האיטלקית והליגה הסינית

לאחר שלא מצא את מקומו בNBA, החל ג'ונסון לשחק בליגת הפיתוח וסיפק ממוצעים נאים. לקראת עונת 2013-2014 עבר לפיסטויה האיטלקית, לאחריה עבר לגואנגדונג מהליגה הסינית.

בשיקטאש

לקראת עונת 2014-2015, חתם ג'ונסון בבשיקטאש מליגת העל הטורקית בכדורסל, ששיחקה באותה עונה גם במפעל היורוליג. את משחק הבכורה שלו ערך ג'ונסון ב-11 באוקטובר ובו הרשים עם 28 נקודות, 7 ריבאונדים וחסימה אחת. את עונת היורוליג סיים ג'ונסון עם ממוצעים נאים של 14.1 נקודות ו5.8 ריבאונדים.

קרסני אוטיבר וקאנטו

ב-31 ביוני 2015 חתם ג'ונסון בקרסני אוטיבר מליגת העל הרוסית. ב-26 בנובמבר חתם בקאנטו האיטלקית ובה שיחק עד לשנת 2017.

דרושפאקה

ב-14 ביולי 2017 חתם ג'ונסון בקבוצת דרושפאקה מליגת העל הטורקית והיורוקאפ לשתי עונות. תחת המאמן הישראלי דייוויד בלאט, זכה ג'ונסון בעונת 2017-2018 - עונתו הראשונה במועדון עם קבוצתו באליפות היורוקאפ ונבחר לחמישייה השנייה של העונה במפעל. את העונה ביורוקאפ סיים עם ממוצעים של 13.9 נקודות, 6.3 ריבאונדים ו0.3 חסימות למשחק.
משפט הפירוק של ויירשטראס

באנליזה מרוכבת, משפט הפירוק לגורמים של ויירשטראס קובע כי כל פונקציה שלמה ניתן לייצג כמכפלה שמערבת את האפסים שלה. בנוסף, לכל סדרה השואפת לאינסוף ניתן לבנות פונקציה שלמה אשר האפסים שלה הם איברי הסדרה.
באופן רחב יותר, כל פונקציה מרומורפית אפשר לייצג כמכפלה המערבת את האפסים שלה, הקטבים שלה ועוד פונקציה הולומורפית שונה מ-0 הקשורה אליה.
המשפט קרוי על שם קארל ויירשטראס.

מוטיבציה

מהמשפט היסודי של האלגברה נובע שכל פולינום ניתן להציג בצורה:  כאשר  הם האפסים של הפולינום. כמו כן, לכל סדרה סופית  קיים פולינום שאלו אפסיו.
משפט הפירוק של ויירשטראס מכליל תוצאה זו לפונקציות שלמות כלליות ולסדרות אינסופיות של אפסים.
מכיוון שמכפלה אינסופית לא בהכרח מתכנסת, הרחבת המשפט היסודי של האלגברה באופן זה אינה מיידית. תנאי הכרחי להתכנסות של מכפלה אינסופית של מספרים הוא שערכם המוחלט ישאף ל-1. לכן, אם אנו רוצים ש- יתכנס, אנו רוצים פונקציה שערכה המוחלט ישאר ליד 1 כאשר היא מקבלת קלטים בסביבת השורשים שלה.

קיומה של פונקציה שלמה עם סדרת אפסים נתונה

תהי  סדרת מספרים מרוכבים שונים מ-0 אשר שואפת לאינסוף.
אם  היא סדרת מספרים טבעיים כך שלכל r>0 מתקיים: : 
אז הפונקציה :  היא שלמה עם אפסים בדיוק ב-. 
אם אחד המספרים בסדרה  מופיע m פעמים אז הוא יהיה אפס מסדר m.
נשים לב כי סדרת הטבעיים תמיד קיימת (ניתן למשל לקחת פשוט את הסדה {n}) אך אינה יחידה ולכן הפונקציה הנ"ל אינה יחידה.
אדוארד אבדיסיאן

קורות חיים

אבדיסיאן נולד בעיירה לוול שבמדינת מסצ'וסטס שבארצות הברית, ב-15 ביוני 1936, להורים ממוצא ארמני. הוא למד אמנות בבית הספר של המוזיאון לאמנות יפה בבוסטון. בשלהי שנות ה-50 של המאה ה-20 עבר להתגורר בעיר ניו יורק.
בין השנים 1958–1963 הציג אבדיסיאן שש תערוכות יחיד בניו יורק. בשנת 1958 הציג תערוכה בגלריית הנסה (Hansa Gallery) ולאחר מכן הציג שלוש תערוכות בגלריית טיבור דה נאגי, ובשנים 1962 ו-1963 הציג שתי תערוכות בגלריית רוברט אלקון (Robert Elkon Gallery).
אבדיסיאן שב והציג יצירות בתערוכות רבות בגלריית רוברט אלקון, מדי שנה, עד שנת 1975.
בשנת 1965 הוצגה יצירתו בתערוכה במומה (המוזיאון לאמנות מודרנית של ניו יורק).
אבדיסיאן זכה לפופולריות רבה בשנות ה-60 של המאה ה-20, ואחת מיצירותיו הופיעה בשער המגזין ארטפורום בשנת 1969.
כמו כן יצירותיו הוצגו במוזיאון ויטני לאמנות אמריקאית.
אבדיסיאן היה הומוסקסואל. נישואיו של אבדיסיאן הסתיימו בגירושין. לאבדיסיאן בן אחד.
אבדיסיאן נפטר ממחלה בגיל 71 בביתו בפילמונט שבמדינת ניו יורק.
יצירותיו מוצגות במומה, במוזיאון גוגנהיים, במוזיאון המטרופוליטן לאמנות, במוזיאון ויטני לאמנות אמריקאית, בוודסוורת' אתנאום, במוזיאון אולדריץ' לאמנות בת זמננו, במוזיאון מחוז לוס אנג'לס לאמנות, במוזיאון לאמנות פסדינה, במוזיאון קרייזלר, במוזיאון ניוברגר לאמנות ובגלריית אולברייט נוקס.
ברניס בז'ו

חייה

בז'ו נולדה בבואנוס איירס לקולנוען הארגנטינאי מיגל בז'ו ובגיל שלוש עברה להתגורר בצרפת.
בשנת 2000 הועמדה בז'ו לפרס פריצת השנה של פרס סזאר על הופעתה בקומדיה "השחקנית החדשה הטובה ביותר".
התפרסמה בפעם הראשונה בהוליווד בשנת 2001 בדרמת הפעולה התקופתית "סיפורו של אביר", בה שיחקה בתפקיד כריסטיאנה חברתה הנאמנה של הגברת הצעירה ממעמד האצולה ג'וסלין (שאנין סוסאמון).
ב-2006 שיחקה בקומדיית הריגול הצרפתית "אוס 117: קהיר, קן המרגלים" בתור לארמינה אל אקמר בטוצ' אהובתו של הסוכן החשאי 117 (ז'אן דוז'רדן).
ב-2011 זכתה בז'ו להצלחה גדולה הודות להופעתה בתפקיד פפי מילר אהובתו של כוכב הסרטים האילמים ג'ורג' ולנטין בדרמה הצרפתית האילמת "הארטיסט". בז'ו זכתה לשבחים ממרבית מבקרי הקולנוע בהוליווד והייתה מועמדת לפרס אוסקר לשחקנית המשנה הטובה ביותר, פרס גלובוס הזהב לשחקנית המשנה הטובה ביותר, פרס באפט"א ולפרס גילדת שחקני המסך. היא זכתה בפרס סזאר ובפרס לומייר.
בשנת 2013 זכתה בז'ו בפרס השחקנית הטובה ביותר בפסטיבל קאן על הופעתה בסרט הצרפתי "העבר". 
לבז'ו שני ילדים משותפה לחיים הבמאי מישל הזנוויציוס זוכה פרס האוסקר לשנת 2011. השניים שיתפו פעולה בסרטים "הארטיסט", "סוכן חשאי 117: קהיר, רשת מרגלים" ו-"יוצא מן הכלל".
ירון אילן

ביוגרפיה

אילן נולד בירושלים. במהלך השנים הגיש אילן מספר תוכניות מוזיקה בערוצים השונים. בשנת 1997 חדר אילן לתודעה הציבורית כאשר הנחה את תוכנית השירה "ריח מנטה", אותה הגיש עד שנת 2006 בערוץ 1 ובמקביל שודרה גם בערוץ 33. 
בשנת 2009 הצטרף אילן לערוץ 10 והגיש את תוכנית המוזיקה "מנטה ב-10". בשנים 2009–2010 הנחה אילן בערוץ 24 את התוכנית "שמח עם ירון אילן", בשנת 2013 שבה התוכנית לעונה חדשה בערוץ 24. בשנת 2010 הגיש אילן את התוכנית "בבית של" בה הוא ראיין זמרים ים תיכוניים בביתם. בשנים 2009–2011 הנחה אילן את "האולפן השקוף" של ערוץ 24. בשנים 2010–2011 הנחה אילן את התוכנית "מעריץ מספר 1", בה הוא הפגיש בין מעריצים, והזמרים אותם הם מעריצים. ב-2011 הנחה אילן את תוכנית המוזיקה "צועדים לחופה". במהלך אותה שנה, הנחה אילן את התוכנית "כתר המזרח" בערוץ 24. החל מ-2011 משמש אילן כשופט בארבע העונות של תוכנית המציאות "אייל גולן קורא לך". בשנת 2012 הנחה אילן את התוכנית "מנטה ב-24" ואת "מנטה" המשודרת ברדיו דרום, ורדיו ירושלים. במהלך אותה שנה, הנחה את תוכנית המוזיקה "תכל'ס" בערוץ 24. משנת 2012 מגיש את התוכנית "שישי שמח עם ירון אילן", המשודרת מדי יום שישי בערוץ 24.
אילן גרוש ואב לשניים.
בית חיים

"בית חיים" הוא שמם של שני בתי קברות יהודיים מיוחדים במינם, באודרקרק שליד אמסטרדם ובקוראסאו. הגדול והמפורסם שבהם, נמצא בשטח העיירה 'אודרקרק על נהר האמסטל' (Ouderkerk aan de Amstel) שליד אמסטרדם, בירת הולנד, מקום מושבה של הקהילה היהודית. השני נמצא בקוראסאו, אי בדרום הים הקריבי, שהוא טריטוריה בעלת ממשל עצמי המהווה חלק מממלכת הולנד.

בית חיים באודרקרק

"בית חיים" הוא בית העלמין היהודי-פורטוגלי הגדול בהולנד. מכונה גם 'בית הקברות אודרקרק' על שם העיירה שלידה הוא שוכן. אתר הקבורה הידוע בזכות המצבות המפוארות המנציחות קהילה יהודית עשירה וגאה, פעיל משנת 1614, ומשמש עד היום את העדה הספרדית בהולנד. שמו של בית העלמין מושאל כנראה משמו של בית העלמין היהודי בוונציה, לידו - "בית החיים". סביר שהייתה זו יוזמתו של ר' שאול לוי מורטרה, שקרא מוסדות שונים באמשטרדם על שם מוסדות מקבילים בוונציה. 
בית העלמין נמצא על אחת השלוחות של הנהר אמסטל הזורם מאמסטרדם, ובעבר נהגו להשיט את המובאים לקבורה מאמסטרדם, בסירה שהפליגה בנהר. האתר נבנה על אדמת ביצה, ובמשך השנים שקעו מרבית הקברים בקרקע הבוצית. במאה ה-19 חשף הארכאולוג דוד הנריק דה-קסטרו חלק מהקברים ושיפץ אותם. 
בשנים האחרונות נערך מבצע גדול לשחזור הקברים והמצבות בבית העלמין. באוגוסט 2018 נמסר שגל החום במערב אירופה, אשר הביא טמפרטורות של 40 מעלות צלזיוס במקום, גרם להצהבת הדשא שכיסה את המצבות השקועות, ואילו הדשא שבין המצבות נשאר ירוק, דבר המסייע בפעם הראשונה מזה עשרות שנים לזהות את המתווה המדויק של בית העלמין ויסייע מאוד לשחזור.

ציור "בית הקברות היהודי"

סמוך לשנת 1655 החל צייר הנופים ההולנדי הידוע יקוב ואן רויסדאל (1628 – 1682) לצייר את בית הקברות באדורקרק בסדרת תמונות שכונו "בית הקברות היהודי".  במרכז כל תמונה הוא הציב את קברו המפואר של ד"ר אליהו מונטאלטו, העשוי משיש בוהק ואת הקברים הסמוכים. ברקע הוא הוסיף חורבות כנסייה ישנה (זהו מובנו של השם "Ouderkerk") שמשתנה מציור לציור, וכן פלגי מים, אף שאינם קיימים בקרקע המישורית של בית הקברות. תמונה אחת מצויה במכון לאמנות בדטרויט (ראו העתק משמאל), תמונה שנייה מוצגת במוזיאון המטרופוליטני בוויטפילדס (Wheatfields) שבגרמניה, ותמונה נוספת במוזיאון לאמנות בפילדלפיה. בציור רואים בבירור, שהמצבה של מונטאלטו הוסרה ממקומה וכי הפיאה השמאלית-עליונה חסרה, מה שמעלה את הסברה שהשורה העליונה בכתובת המצבה הוסרה עוד לפני שוואן רויסדאל החל לצייר את סדרת תמונותיו.

בית חיים בקוראסאו

בית הקברות "בית חיים" בקוראסאו (Beit Chaim Bleinheim) שוכן ליד העיירה בלנהיים שבמערב האי. בית הקברות, כשאר מוסדות הקהילה היהודית, הוקם על ידי מהגרים שהגיעו מהולנד, שניסו לחקות את אורח החיים בקהילה היהודית באמסטרדם. מכאן נלקח שם בית הקברות, וכן סגנון המצבות הדומה בייחודו לבית הקברות "בית חיים" שבאודרקרק. בית הקברות נוסד בשנת 1659 והוא נחשב לבית הקברות היהודי העתיק ביותר בחצי הכדור המערבי. קברי הנפטרים הראשונים לא נשאו אבני מצבות כיוון שהיו צריכים לייבא אותן מאיטליה או מהולנד. הקבורה הראשונה בבית הקברות הייתה של יהודית נוניס דה-פונסיקה שנפטרה בתאריך ה' בשבט תכ"ח. מעריכים שבבית הקברות נקברו כ-5500-5200 איש, אולם רק למחציתם הוצבו מצבות כמקובל.
אליפות רוסיה בכדורסל גברים

היסטוריה

ליגת העל הרוסית בכדורסל החליפה את ליגת העל הסובייטית בכדורסל בשנת 1992 בשם "הסופרליגה הרוסית בכדורסל".
ב-15 ביוני 2010 תשע משתתפות הליגה הרוסית החליטו על ביטול הליגה והקמת ליגה עצמאית משלהן, זאת בעקבות שערוריה שפרצה כאשר יו"ר התאחדות הכדורסל הרוסית, סרגיי צ'רנוב, הוקלט בשיחה עם שופטים שהודו שלא יוכלו לערוב ללוקומוטיב קובאן במשחק רבע גמר הפלייאוף מול דינמו מוסקבה ב-2010. בשל כך פרשו 10 קבוצות הכדורסל הבכירות ברוסיה מליגת העל והחליטו על הקמת ליגת כדורסל עצמאית נפרדת, שאינה כפופה לאיגוד הכדורסל הרוסי. הליגה החדשה יצאה לדרך בסתיו 2010 והיא נשאה את השם "ליגת הכדורסל המקצוענית של רוסיה" (ПБЛ, Профессиональная баскетбольная лига). עונת הבכורה יצאה לדרך באוקטובר 2010 והתקיימה עד 2014 כשהיא בוטלה והקבוצות הבכירות שולבו בליגת VTB, כאשר אלופת רוסיה היא הקבוצה הרוסית עם הביצועים הטובים ביותר בשלב פלייאוף הליגה. אלופת רוסיה נקבעת תוך התחשבות בתוצאות המשחקים בין הקבוצות הרוסיות בלבד. בעקבות כך, במהלך עונת 2014, הליגה המקצוענית בוטלה באופן רשמי.
על פי רמתה של הליגה הרוסית בכללותה, החליטה פיב"א על סדר ההעפלה הבא: אלופת הליגה מעפילה ישירות ליורוליג, סגנית האלופה והקבוצה במקום השלישי בליגה מתמודדות במוקדמות היורוליג, הקבוצה במקום הרביעי מעפילה ישירות ליורוקאפ, הקבוצות במקום החמישי והשישי בליגה מתחרות במוקדמות היורוקאפ, הקבוצה מהמקום השביעי מעפילה ישירות ליורוצ'לנג' והקבוצות במקומות שמונה עד עשר מתחרות במוקדמות היורוצ'לנג'. בנוסף, אלופת הסופרליגה הרוסית בכדורסל מתמודדת גם בטורניר היורופקאפ.
טובה ליכטנשטיין

ביוגרפיה

נולדה בבוסטון, מסצ'וסטס, לרב יוסף דוב וטוניה סולובייצ'יק. בשנות ה-50 למדה עבודה סוציאלית באוניברסיטת הרווארד ובאוניברסיטת קולומביה. בתחילת שנות ה-60 נישאה לרב אהרון ליכטנשטיין. 
בתחילת שנות ה-70 קיבל הרב ליכטנשטיין הצעה לכהן כראש ישיבה בישיבת הר עציון, ובשנת 1971 עלתה המשפחה לישראל. טובה ליכטנשטיין השלימה את לימודי הדוקטורט באוניברסיטת בר-אילן.
מאז שנות ה-80 ממלאת ד"ר ליכטנשטיין תפקידים ציבוריים שונים בתחומים שבנושאי התמחותה, ובהם אימוץ ילדים ונוער בסיכון. בין השאר הייתה חברה בוועדת הערר בשירות למען הילד שבמשרד הרווחה, בוועדת משנה בנושא השמה חוץ ביתית ובוועדה הציבורית לבדיקה מצבם של ילדים ובני נוער בסיכון. בין השנים 2005-1997 הייתה יו"ר הוועדה לקביעת מומחיות בילדים ונוער מטעם המועצה לעבודה סוציאלית. בשנת 2004 מונתה ליו"ר הוועדה המייעצת לאימוץ בין-ארצי, ובשנת 2008 מונתה לעמוד בראש ועדת הרישוי לקביעת מומחיות בילד ונוער מטעם המועצה.
ב-2011 ערכה (יחד עם פרדה פיגלסון) חוברת מיוחדת בנושא "ילדים נפגעי התעללות", במסגרת שיתוף הפעולה עם מערכת כתב העת "חברה ורווחה".
היא מרצה בפורומים שונים על משנתו של אביה הרב סולובייצ'יק. מעודדת לימוד תורה לנשים, ובתה אסתי רוזנברג עומדת בראש בית המדרש לנשים "מגדל עוז". ד"ר ליכטנשטיין היא חברת ההנהלה הציבורית של רשת בתי הדין של ארץ חמדה-גזית.
טובה ליכטנשטיין מתגוררת באלון שבות בסמיכות לישיבת הר עציון. בעלה, הרב אהרן ליכטנשטיין שנפטר ב-20 באפריל 2015, היה ראש ישיבת הר עציון, חתן פרס ישראל לספרות תורנית ודוקטור לספרות אנגלית, ולזוג שישה ילדים. בנם, הרב משה ליכטנשטיין, מכהן החל משנת ה'תשס"ט כראש ישיבת הר עציון לצידם של הרב יעקב מדן והרב ברוך גיגי. בנה הרב יצחק ליכטנשטיין הוא ראש ישיבת תורה ודעת בניו יורק.
דני רומרה

קריירת מועדונים

רומרה גדל במחלקת הנוער של לה קניאדה, ובשנת 2011 עבר למחלקת הנוער של אלמריה. בעונת 2011/2012 ערך רומרה את הופעת הבכורה המקצוענית שלו במסגרת הליגה הספרדית השנייה.
ב-30 בנובמבר 2013 ערך רומרה את הופעת הבכורה שלו בקבוצה הראשונה ובליגה הספרדית, כשנכנס כמחליף 19 דקות לסיום בהפסד לסלטה ויגו.
ב-21 בספטמבר 2015 חתם רומרה על חוזה ל-3 שנים בברצלונה והחל לשחק בקבוצת המילואים שלה, ברצלונה ב'.
ציפי שמיר

ביוגרפיה

שמיר גדלה בבת ים. היא התאמנה ביחד עם אחותה הצעירה ממנה תמי, אף שחיינית מצטיינת, בקבוצת הפועל בת ים בהדרכתם של נלו בילדרמן ודורית זלץ. אביה, יצחק, הקים וניהל את האגודה במשך כ-7 שנים.

1971

בתחרות שמונה האומות שנערכה ברמת גן בשנת 1971 סיימה שמיר במקום שביעי במשחה ל-100 מטר גב בתוצאה של 1:19.6 דקות.
באליפות ישראל בשחייה שנערכה בבריכת בת גלים בחיפה באוקטובר אותה שנה היא זכתה במדליית כסף במחה ל-100 מטר חזה בתוצאה של 1:26.7 דקות, אחרי שלומית ניר מהפועל איילת השחר (1:23.9 דקות) ולפני נאוה כגן מהפועל שמיר (1:27.0 דקות).

1972

בתחרות שמונה האומות שנערכה באדינבורו, סקוטלנד בשנת 1972 סיימה שמיר במקום שמיני במשחה ל-100 מטר גב בתוצאה של 1:21.4 דקות.

1973

בתחריות השחייה של המכביה התשיעית שנערכו באמצע יולי 1973 זכתה שמיר במדליית ארד במשחה ל-200 מטר חזה בתוצאה של 2:59.0 דקות, אחרי כרמן גודמן מדרום אפריקה (2:56.4 דקות) וונדי פסקין מארצות הברית (2:58.2 דקות) אחת משתי מדליות ארד שבהן זכו שחייניות ישראל. נוסף לכך, היא סיימה במקום רביעי במשחה ל-100 מטר חזה בתוצאה של 1:23.0 דקות, תוצאה זהה לזו שקבעה נאוה כגן שזכתה במדליית הארד.
שבוע לאחר מכן, בתחרות שמונה האומות שנערכה בסיון, שווייץ בסוף יולי היא סיימה במקום שביעי במשחה ל-200 מטר חזה בתוצאה של 3:04.7 דקות ובמקום שמיני במשחה שליחות 4x100 מטר מעורב ביחד עם תמר שמיר, רעיה צורף ואילת יוטבת בתוצאה של 5:09.1 דקות.
גייל נורטון

ביוגרפיה

נורטן נולדה בויצ'יטה, הגדולה בערי קנזס לדייל ואנה נורטון. היא גדלה בת'ורנטון שבקולורדו, וסיימה את לימודיה הגבוהים בכבוד רב באוניברסיטת דנוור. כסטודנטית הייתה חברה באחוות פי בטא קפא, וקיבלה תואר דוקטור למשפטים בהצטיינות מהמכללה למשפטים של האוניברסיטה ב-1978. בשלהי שנות ה-70 של המאה ה-20, הצטרפה למפלגה הליברטריאנית ואף כמעט נבחרה למנהלתה הלאומית, אחרי בסופו של דבר חברה אל המפלגה הרפובליקנית. לאחר סיום לימודיה במכללה למשפטים, נורטון עבדה כעורכת דין בכירה בקרן משפטית בשנים 1979–1983. נורטון היה עמיתה לאומית במכון הובר בשנים 1983–1984, לפני שקיבל משרה במחלקת החקלאות של ארצות הברית כעוזרת לסגן מזכיר המחלקה ריצ'רד אדמונד לינג. בין השנים 1985–1990 עבדה כמשפטנית במחלקת הפנים של ארצות הברית, ובמסגרת תפקיד זה הייתה מנהלתם של עורכי דין שעבדו בשירות הפארקים הלאומיים של ארצות הברית ובשירות חיות הבר של ארצות הברית (United States Fish and Wildlife Service).
נורטון שבה לקולורדו בראשית שנות ה-90 של המאה ה-20 לאחר תקופה בה עבדה במחלקת הפנים, ונבחרה לתובעת הכללית הראשונה של קולורדו ב-1991. כתובעת הכללית, נורטון הובילה את תובעי המדינה בהגנה על חוקי המדינה. ב-1992 עבר התיקון השני לחוקת קולורדו, תיקון אשר אסר על כל גוף ממשלתי כלשהו להכיר בהומוסקסואלים כאוכלוסייה מוגנת. כתובעת הכללית, התבטאה מספר פעמים באופן שנוי במחלוקת וגילתה עמדות שמרניות נוקשות.
נורטון התמודדה בבחירות לסנאט של ארצות הברית ב-1996 בתור מועמדת המפלגה הרפובליקנית, אך הובסה בבחירות המקדימות על ידי חבר בית הנבחרים האמריקאי דאז, ויין אלרד. תקופת כהונתה השנייה של נורטון תמה ב-1999. בשל מגבלות על תקופות כהונה, נורטון לא התמודדה לתקופת כהונה שלישית.
לאחר שעזבה את משרד התובע הכללי של קולורדו, נורטון עבדה במשרד עורכי דין בדנוור. היא עבדה שם עד שג'ורג' ווקר בוש מינה אותה למזכירת מחלקת הפנים של ארצות הברית עם היבחרו לנשיאות ב-2000. בספטמבר 2004 חתמה עם שגריר ישראל בארצות הברית הסכם שיתוף פעולה מדעי וטכנולוגי. נורטון היא האישה הראשונה שכיהנה בתפקיד, כיהנה בתפקידה עד 2006, עת הוחלפה במושל איידהו דירק קמפת'ורן.
משטרת קטרה

משטרת קטרה (Qatra Police Station) היא מצודת טגארט הממוקמת בקרבת גדרה. הוקמה על ידי המנדט הבריטי לחיזוק הביטחון באזור. התחנה נקראה על שם הכפר הערבי קטרה ששכן בסמוך, ממערב למבנה. לאחר מלחמת העצמאות שימשה את כוחות הביטחון במשך שנים רבות. בהמשך שימשה כמרכז קליטה לעולי אתיופיה עד לנטישתה. הוגדרה כאתר מורשת על ידי המועצה לשימור אתרי מורשת בישראל.

ההיסטוריה של התחנה

התחנה הוקמה על ידי השלטונות הבריטים בעקבות אירועי המרד הערבי הגדול בשנים 1936-1939 שהביאו להקמת ועדה בראשותו של סר צ'ארלס טגארט. התחנה הוקמה בשנים 1940-1941 יחד עם עוד כ-55 מצודות שנבנו בכל רחבי ארץ ישראל על מנת לחזק את ביטחון היישובים והדרכים. עד מלחמת העצמאות הוחזקה התחנה על ידי שוטרים בריטים וערבים. 
ב-27 בספטמבר 1944 תקף כוח של אצ"ל את המשטרה מכל עבריה והשתלט עליה. לאחר זמן מה עזבו הלוחמים את המקום עם שלל רב של רובים, אקדחים, רימוני יד, תחמושת ומקלע.
במהלך חודשים מרץ ואפריל 1948 החלה חטיבת גבעתי להשתלט על משטרות ומחנות בריטים במרחב הדרום. ב-17 באפריל 1948 השתלטה החטיבה על משטרת קטרה לאחר שמפקדי גדוד 53 בפיקודו של יצחק פונדק שיכנעו את המפקד הבריטי של התחנה למוסרה ללא קרב. כיבוש כפר קטרה והאזור הושלם במסגרת מבצע כיתור.
לאחר מלחמת העצמאות הייתה התחנה בשימוש כוחות הביטחון עד שנות ה-90.על פי עדותו של אלי גייסלר, במאי 1967 שימשה התחנה את מערכת הביטחון והוצבה בה בחשאיות ובאופן זמני מערכת הנשק הגרעיני הראשון שיוצרה באותם ימים בישראל.
לאחר יציאת כוחות הביטחון מהמקום שימשה התחנה, במשך מספר שנים, כמרכז קליטה לעולי אתיופיה.
החל מתחילת שנות ה-2000 עומד המבנה נטוש והוכרז כאתר מורשת על ידי המועצה לשימור אתרים.

מבנה התחנה

המבנה של תחנת קטרה דומה למספר מצודות נוספות בארץ כמו בלטרון, מצודת יואב, בית גוברין ומשטרת הר-טוב.
מבנה המשטרה בנוי בצורת מרובע כאשר בחלקו המערבי ישנו מגדל שמירה גבוה בעל פתחי ירי ותצפית. למבנה 2 קומות.
במהלך השנים הוקמו בחצר המבנה מבני מגורים ומשרדים.